作者:範康
標題:仙呂・寄生草酒色財氣
內容:常醉後方何礙，不醉時有甚思。糟醃兩個功名字，醅淹千古興亡事，曲埋萬丈虹霓志。不達時皆笑屈原非，但知音盡說陶潛是。花尚有重開日，人決無再少年。恰情歡春晝紅妝面，正情濃夏日雙飛燕，早情疏秋暮合歡扇。武陵溪引入鬼門關，楚陽臺駕到森羅殿。綠珠嬌人無比，石崇富禍有餘。全家兒老幼遭誅戮，半閤兒帑藏無金玉，兩般兒景物傷情緒。暗塵埋錦步障花邊，亂蟬鳴金谷園中樹。形骸隨紅塵化，功名向青史標。七英雄事業真堪笑，六豪王蹤跡平如掃，兩下里爭戰圖前鬧。一壁廂淡煙衰草霸王城，一壁廂西風落日高皇廟。套數。